b'\n_START_ARTICLE_\nJohn Lennon-muren\n_START_PARAGRAPH_\nJohn Lennon-muren var tidligere en vanlig mur i Praha, Tsjekkia, men siden 1980-tallet har folk fylt den med John Lennon-inspirert graffiti og sitater fra Beatles-sanger._NEWLINE_I 1988 var muren en kilde til irritasjon for det dav\xc3\xa6rende kommunistregimet til Gustav Husak. Unge tsjekkere skrev klager p\xc3\xa5 muren, og det kom til et sammenst\xc3\xb8t mellom hundrevis av studenter og politi p\xc3\xa5 Karlsbroen._NEWLINE_Bevegelsen disse studentene fulgte ble ironisk beskrevet som Lennonisme og tsjekkiske myndigheter beskrev disse menneskene vekselsvis som alkoholikere, mentalt tilbakest\xc3\xa5ende, sosiopater og agenter for vestlig kapitalisme._NEWLINE_Veggen gjennomg\xc3\xa5r kontinuerlig forandring og originalportrettet av Lennon er tapt for lenge siden under flere lag av ny maling. Selv da muren ble overmalt av offentlige myndigheter, var den allerede dagen etter full av dikt og blomster. _NEWLINE_Muren skal symbolisere ungdomsidealer som kj\xc3\xa6rlighet og fred. Muren eies av Malteserordenen, som har tillatt graffiti. Den ligger p\xc3\xa5 Velkop\xc5\x99evorsk\xc3\xa9 n\xc3\xa1m\xc4\x9bst\xc3\xad i Mal\xc3\xa1 Strana._NEWLINE_I Paraplyrevolusjonen i 2014 i Hong Kong, oppstod en lignende Lennon-mur langs trappen utenfor Hongkongs sentralstyrekontorer. Inspirert av originalen i Praha, postet mange tusen mennesker fargerike post-it notater som uttrykte demokratiske \xc3\xb8nsker for Hong Kong. Fem \xc3\xa5r senere, under 2019 Hong Kong anti-utleveringlovsprotestene, ble den samme muren igjen opprettet, med nye post-it notater. Innen dager hadde dusinvis av post-it-note Lennon-murer "blomstret overalt" over hele Hong Kong. Lennon-murer har ogs\xc3\xa5 dukket opp utenfor Hong Kong i byene Toronto, Vancouver BC og Tokyo.'